ปตท.-สผ.ต้นทุนเงินไม่เพิ่ม
มูดี้ส์ขย่มหุ้น PTT-PTTEP บิ๊ก ปตท.และ ปตท.สผ.ยันเครดิตลดลงไม่ทำให้ต้นทุนเงินเพิ่ม ยังเดินหน้าลงทุนหากำไร
30 มิ.ย. 2553

มูดี้ส์ขย่มหุ้น PTT-PTTEP บิ๊ก ปตท.และ ปตท.สผ.ยันเครดิตลดลงไม่ทำให้ต้นทุนเงินเพิ่ม ยังเดินหน้าลงทุนหากำไร
สถาบันจัดอันดับความน่าเชื่อถือ มูดี้ส์อินเวสเตอร์ ปรับลดอันดับเครดิตตราสารหนี้ถือสกุลเงินบาทและตราสารหนี้ระยะยาวสกุลต่างประเทศของบริษัท ปตท. (PTT) และบริษัท ปตท.สำรวจและผลิตปิโตรเลียม (PTTEP) ลง 1 ขั้น เหลือ A3 
มูดี้ส์กังวลถึงแผนการขยายธุรกิจในช่วง 3 ปีข้างหน้าที่ต้องการใช้เงินมหาศาล ซึ่งส่วนหนึ่งมาจากการกู้ยืมทั้งในและต่างประเทศ ในขณะที่แนวโน้มคงเดิมคือ “เชิงลบ” 
ทั้งนี้ การถูกปรับลดอันดับเครดิตดังกล่าวอยู่เหนือความคาดหมายจึงส่งผลกระทบให้ราคาหุ้นของ PTT และ PTTEP ปรับตัวลง นายเทวินทร์ วงศ์วานิช ประธานเจ้าหน้าที่บริหารการเงิน บริษัท ปตท. กล่าวว่า อันดับเครดิตที่ลดลงของ ปตท. จะไม่ส่งผลกระทบต่อจิตวิทยาของนักลงทุนและมีผลกระทบต่อต้นทุนทางการเงินน้อยมาก และจะอยู่ในวงจำกัด เพราะระดับที่ลงมาอยู่ A3 นั้นยังสูงกว่าเครดิตของประเทศซึ่งอยู่ที่ Baa1 และยังห่างจากขั้น|ต่ำสุดคือ Baa3 ถึง 4 ขั้น 
“แผนการลงทุนที่จะมีมากในช่วงนี้ถึงปี 2555 ก็เป็นการลงทุนเพื่อการเติบโตในอนาคตทั้งในแง่ของรายได้และกำไร ซึ่ง ปตท. ได้พิจารณาการลงทุนอย่างรอบคอบ”
นอกจากนี้ ล่าสุด ฟิทช์ เรทติ้งส์ ได้ประกาศคงอันดับความเชื่อถือภายในประเทศของ ปตท. และอันดับความน่าเชื่อถือของตราสารหนี้ระยะยาวสกุลเงินบาทภายในประเทศที่ระดับ AAA ซึ่งเป็นระดับความน่าเชื่อถือที่สูงสุด ดังนั้นต้นทุนทางการเงินของ ปตท. โดยเฉพาะในการจัดหาเงินทุนภายในประเทศไม่ได้รับผลกระทบแต่อย่างใด
ด้านนายชัชวาล เอี่ยมศิริ รองผู้จัดการใหญ่สายการเงินและบัญชี PTTEP ซึ่งอยู่ระหว่างเดินสายโรดโชว์ต่างประเทศ กล่าวว่า จะไม่มีผลกระทบต่อต้นทุนการเงินและการเสนอขายหุ้นกู้สกุลเงินเหรียญสหรัฐที่คาดว่าจะมีอายุ 5 ปีแต่อย่างใด
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า ตลาดหลักทรัพย์ ร่วมกับ บริษัทหลักทรัพย์ ทิสโก้ และดอยช์แบงก์ จัดโรดโชว์ “DBTisco Access Thailand 2010” นำบริษัทจดทะเบียนชั้นนำ 10 บริษัท ร่วมเสนอข้อมูลระหว่างวันที่ 12-13 ก.ค.นี้ ที่ลอนดอน ประเทศอังกฤษ
นายจรัมพร กล่าวว่า บริษัท ปตท. ซึ่งร่วมไปโรดโชว์ด้วยจะสามารถชี้แจงเรื่องถูกลดเครเดิตลงให้นักลงทุนต่างชาติได้ และส่วนหนึ่งน่าจะเป็นผลมาจากกรณีน้ำมันรั่วของบีพี
“คาดว่าจะมีผู้ลงทุนสถาบันสนใจเข้าฟังข้อมูลเป็นจำนวนมาก คาดว่าเป็นกลุ่มที่มีมูลค่าเงินลงทุนในตลาดอาเซียนรวมประมาณ 4 แสนล้านเหรียญสหรัฐ ส่วน บจ.10 รายที่ร่วมเดินทางมีมูลค่าหลักทรัพย์ตามราคาตลาดรวมกันกว่า 1.2 ล้านล้านบาท คิดเป็น 19% ของทั้งตลาด” นายจรัมพร กล่าว